சீதா தேவி (ஓவியர்)

சீதா தேவி (Sita Devi) மதுபானி ஓவியப் பாரம்பரியத்தில் நிபுணத்துவம் பெற்ற ஒரு இந்தியக் கலைஞர் ஆவார். இந்தியாவைச் சேர்ந்த மிகவும் பிரபலமான மதுபானி கலைஞர்களில் ஒருவரான இவர், கலை வடிவத்திற்காக தேசிய அங்கீகாரத்தைப் பெற்ற முதல் கலைஞர்களில் ஒருவராக இருந்தார். இவரது பணிக்காக பத்மசிறீ (1981 )  உட்பட பல விருதுகளைப் பெற்றுள்ளார். பீகார் மாநிலத்தில் உள்ள தனது கிராமமான ஜித்வர்பூரில் உள்ளூர் வளர்ச்சிக்கான செயல்பாட்டில் இருந்த இவர், நிதி ஆதாரங்களை ஊக்குவிக்கும் முயற்சியில் தனது தொழில் வாழ்க்கையில் உள்ளூர் மக்களுக்கு, குறிப்பாக பெண்களுக்கு மதுபானி கலையை கற்பித்தார். இவரது ஓவியங்கள் அவற்றின் தனிப்பட்ட பாணிக்காக பாராட்டப்பட்டுள்ளன. குறிப்பாக அவற்றின் வண்ண பயன்பாடு, பரவலாக காட்சிப்படுத்தப்பட்டுள்ளன. மேலும் இந்தியாவிலும் பிரான்சு, அமெரிக்கா, ஐக்கிய இராச்சியம் மற்றும் யப்பானில் உள்ள அருங்காட்சியகங்களிலும் காப்பகப்படுத்தப்பட்டுள்ளன. 

 வாழ்க்கை வரலாறு 
சீதா தேவி 1914 ஆம் ஆண்டில் பீகார் மாநிலத்தில் சகார்சாக்கு அருகிலுள்ள ஒரு கிராமத்தில் பிறந்தார். திருமணத்திற்குப் பிறகு ஜித்வர்பூர் கிராமத்திற்கு குடிபெயர்ந்தார். இவர் மகாபத்ர பிராமணக் குடும்பத்தைச் சேர்ந்தவர். தேவி கல்வியறிவு இல்லாதவராக இருந்தார். ஆனால் குழந்தையாக இருந்தபோது உள்ளூர் குயவர்களிடமிருந்து வண்ணப்பூச்சுகளைப் பயன்படுத்தி  ஓவியம் வரையக் கற்றுக்கொண்டார். மேலும் உள்ளூர் பாரம்பரிய மதுபானி பாணியில் தனது வீட்டின் சுவர்களில் ஓவியம் வரைந்தார். சீதா தேவி 2005 இல் மதுபானியில் இறந்தார்.

 தொழில் வாழ்க்கை 

 ஓவியம் 
சீதா தேவி பாரம்பரிய மதுபானி நாட்டுப்புறக் கலை பாணியில் ஓவியம் வரையக் கற்றுக்கொண்டார். மேலும் சுவர்களில் சுவரோவியங்களை வரைவதற்கான கலாச்சார நடைமுறையிலிருந்து காகிதத்தில் வரைவதற்கும், மதுபானி ஓவியங்களை விற்கவும் உதவிய முதல் கலைஞர்களில் ஒருவராக இருந்தார்.  பீகார் மாநிலத்தில் தோன்றிய மதுபானி கலையை இந்தியாவில் தேசிய கவனத்திற்கு கொண்டு வருவதில் சீதா தேவி முன்னோடியாக இருந்தார். 1969 ஆம் ஆண்டில், பீகார் அரசு கலைகளுக்கு அவர்கள் செய்த பங்களிப்பிற்காக மாநில விருதை வழங்கி கௌரவித்தது. இந்திய அரசு தனது உயர்ந்த கௌரவங்களில் ஒன்றான பத்மசிறீ விருதினை வழங்கியது.

1960 கள் மற்றும் 70 களில், சீதா தேவி, சக கலைஞர்களான கங்கா தேவி மற்றும் பௌவா தேவி ஆகியோருடன், இந்தியாவில் மதுபானி ஓவியப் பாணியில் மிகவும் குறிப்பிடத்தக்க முன்னோடிகள் மற்றும் கண்டுபிடிப்பாளர்களில் ஒருவராக இருந்தார். மதுபானி கலையின் பர்னி (நிரப்பப்பட்ட வடிவம்) வடிவத்தை பிரபலப்படுத்தினார். கோட்டோவியத்தின் மீது வண்ணம் மற்றும் நிழலோவியத்தைப் பயன்படுத்தினார். இவரது உருவப்படங்கள் புராணங்கள் மற்றும் இயற்கை உட்பட பாரம்பரிய மிதிலை/மதுபானி கருத்தாக்கங்களிலிருந்து ஈர்க்கப்பட்டன. ஆனால் பின்னர் தான் பயணம் செய்த இடங்களின் காட்சிகளையும் இணைத்தார். இதில் உலக வர்த்தக மையம், ஆர்லிங்டன் தேசிய கல்லறை மற்றும் நியூயார்க் நகரத்தின் வான்வெளிக் காட்சிகள் போன்றவை அடங்கும். 1981 ஆம் ஆண்டில், யப்பானிய கண்காணிப்பாளர் டோக்கியோ அசகேவாவின் அழைப்பின் பேரில், டோக்கமாச்சியில் மிதிலை அருங்காட்சியகத்தை அமைப்பதற்கும், யப்பானிய நிலப்பரப்புகளை தனது கலையில் இணைப்பதற்கும் யப்பானுக்கு சென்ற பல மதுபானி கலைஞர்களில் இவரும் ஒருவர்.

தில்லியில் உள்ள இந்தியாவின் தேசிய கைவினை மற்றும் கைத்தறி அருங்காட்சியகத்தில் ஒரு கலைஞர் உறுப்பினராக இருந்தார். அங்கு இவரது படைப்புகள் அரசியல் தலைவர்களிடையே குறிப்பாக இந்திரா காந்தி மற்றும் லால் பகதூர் சாஸ்திரி போன்ற முன்னாள் பிரதமர்களிடையே பிரபலமாக இருந்தன. 1978 ஆம் ஆண்டில், புதுதில்லியில் உள்ள அக்பர் விடுதியில் தொடர்ச்சியான சுவரோவியங்களை உருவாக்க  தேவி நியமிக்கப்பட்டார், இந்த திட்டத்தில் இவர் ஒரு வருடத்திற்கும் மேலாக செலவிட்டார்.

தனது வாழ்நாளில், இவரது படைப்புகள் இந்தியாவிலும் சர்வதேச அளவிலும் பரவலாக காட்சிக்கு வைக்கப்பட்டன. மேலும் இலண்டனில் உள்ள விக்டோரியா & ஆல்பர்ட் அருங்காட்சியகம், லாஸ் ஏஞ்சல்ஸ் கவுண்டி கலை அருங்காட்சியகம், பிலடெல்பியா கலை அருங்காட்சிசாலை, பாரிசில் உள்ள மியூஸி டு குவாய் பிரான்லி மற்றும் யப்பானில் உள்ள மிதிலை அருங்காட்சியம் ஆகியவற்றில் நிரந்தர சேகரிப்புகளின் ஒரு பகுதியாகவும் இருக்கிறது.

 செயல்பாடு 
சீதா தேவி பீகாரில் உள்ள உள்ளூர் அரசியலிலும் தீவிரமாக இருந்தார். முக்கியமாக உள்ளூர் உள்கட்டமைப்பு மேம்பாடு மற்றும் கலைக் கல்வி ஆகிய துறைகளில் பணியற்றினார். ஒரு கலைஞராக தான் பெற்ற பொதுமக்களின் கவனத்தைப் பயன்படுத்தி, தனது கிராமமான ஜித்வார்பூரில் சாலைகள் அமைத்தல், மின்சாரம் அணுகல் மற்றும் பள்ளிகள் கட்டுதல் போன்ற மேம்பாடுகளுக்காக இவர் பணியாற்றினார். கூடுதலாக, சீதா தேவி உள்ளூர் மக்களுக்கு, குறிப்பாக இளம் பெண்களுக்கு மதுபானி கலையை கற்பித்தார். மேலும் ஓவியம் கற்பிக்க அரசாங்க மானியங்களுக்காகவும் வற்புறுத்தினார்.

 கௌரவமும், விருதுகளும் 

 1969: மதுபானி கலைக்கான பீகார் மாநில அரசு விருது 
 1976: முன்னாள் இந்தியக் குடியரசுத் தலைவர் பக்ருதீன் அலி அகமது வழங்கிய "மாஸ்டர் கிராஃப்ட்ஸ்மேன்" விருது 
 1981: பத்மஸ்ரீ, இந்திய அரசு
 1984: பீகார் ரத்னா சம்மன் 

 மேற்கோள்கள் 

பகுப்பு:பத்மசிறீ விருது பெற்ற கலைத் துறையினர்
பகுப்பு:இந்தியப் பெண் செயற்பாட்டாளர்கள்
பகுப்பு:2005 இறப்புகள்
பகுப்பு:1914 பிறப்புகள்